બીજા દિવસે વસુદેવે દેવકી માટે કાળા આરસની મૂર્તિ તૈયાર કરાવી. દેવકીએ તે મૂર્તિને ઘનશામ નામ આપી પ્રતિમાને પૂજાગૃહમાં પધરાવી દેવકી તે પ્રતિમાની પૂજા કરવા લાગ્યા. આ તરફ બાળકના નામકરણનોે દિવસ આવી પહોંચતાં વ્રજમાં ઉત્સાહનો માહોલ પેદા થયો. નંદરાજાનું ઘર કેળના થાંભલા રોપી શણગારવામાં આવ્યું. આંબાના પાનનાં તોરણ લટકાવવામાં આવ્યા. તે પછી ગર્ગાચાર્ય આવી પહોંચ્યા. યશોદાજી બાળકને લઇને તેમની પાસે આવ્યા. ગર્ગાચાર્યે વિધિપૂર્વક બાળકનું નામ ‘કૃષ્ણ’ પાડયું. વસુદેવ અને દેવકીને આ સમાચાર મળ્યા. બંનેએ પૂજાગૃહમાં રાખેલી બાળકની પ્રતિમાને હાથ જોડયા અને પૂજા કરી. તેમને હવે ખાતરી થઇ કે સાક્ષાત પ્રભુએ હવે અવતાર ધારણ કરી લીધો છે.